정조 10년
丙午六月十一日辰時。上御誠正閣。大臣備局堂上引見入侍時。領議政鄭存謙。行副司直金華鎭。行刑曹判書金魯鎭。行副司直鄭一祥。行兵曹判書鄭昌聖。行副司直李性源。行副司直徐有隣。行副司直李在簡。知敦寧金履素。行副司直鄭好仁。左參贊徐有慶。右參贊李𡊠。行副司直徐有寧。行副司直李柱國。禮曹判書尹蓍東。漢城判尹金尙集。行副司直李邦一。漢城左尹徐有大。行副司直洪秀輔。禮曹參判李秉模。行都承旨沈豐之。左承旨權。記事官金孝建。假注書尹光顔。記注官承膺祚。記事官李崑秀。副校理尹翊東。正言金熙朝。以次進伏訖。存謙進前曰。近日哀疚之中。日候又劇熱。伏未審聖體。若何。上曰。一樣矣。存謙曰。王大妃殿氣候。何如。上曰。一樣矣。存謙曰。惠慶宮氣候。何如。上曰。一樣矣。存謙曰。暑熱如此。淸暑六和湯若干貼。進御。似好矣。上曰。予則不必進服。而方欲觀勢進御於慈宮矣。存謙曰。甘霈應時。方切欣幸矣。乍注旋止。初庚不遠。民事極爲可悶矣。上曰。祈雨祭。不可以得雨停止。方欲繼擧。禮曹果以此擧行否。存謙曰。昨日則雨意尙多。禮曹之欲姑觀爲之者勢似然矣。而今日則又淸霽。不可不更擧。故俄已入草記云矣。上曰。昨曉之雨。太不足矣。存謙曰。有水根處則頗沾潤。而高燥則不能得水矣。上曰。湖西則頗得雨澤矣。存謙曰。如湖西海西等處。間頗得雨云。而畿內則旱氣滋甚矣。存謙曰。頃下書寫之命。臣益復痛霣罔極。臣雖眼昏。敢不竭蹶效勞。而竊伏見行錄下者。懇惻切至。情文俱到。不必更命撰出。直以此用於幽宮似好。故敢達矣。上曰。此不可謂之行錄。文亦直寫令不淘洗。故但以傳敎。書下矣。存謙曰。一字一涕。不忍再讀矣。有此文字。而豈可更撰。先朝戊申已例。亦以御製仍用矣。上曰。此非行錄矣。存謙曰。戊申御製亦初非誌文。而後乃添補上下段用爲誌文。今亦依此爲之。如何。上曰。不必如是矣。存謙曰。如故相臣李濡諸人文學。何如。而皆不敢當。畢竟以御製用之。今亦何敢更作乎。上曰。若欲以此人用。則初不必爲之。予則誠不忍泚筆。作此等文字矣。存謙曰。以御製用之。允合於人情天理。且爲永慰孝思之道矣。性源在簡等曰。戊申已例。亦不可不仰遵矣。上曰。戊申雖如此。而予則初不欲爲之。且生卒日月。亦不載錄。不成文字體段。詞臣撰之。似勝於此矣。諸臣曰。御製出後。有非廷臣所可更作矣。上曰。若欲如是。則金鍾秀上疏時允之矣。卿等。更勿煩達。可也。存謙曰。今日卽作甕家擇日矣。開金井在近。臣昨已與時原任相議矣。其時欲依前除朝辭。當日往來計耳。上曰。好矣。上曰。各項擇日。自魂宮都監。果已謄出乎。蓍東曰。墓所擇日與祭奠擇日。亦有疊出者矣。上曰。一體通融書之。各處擇日。只以日次開錄以入也。上曰。近日銓堂違牌。誠異常矣。昨日行公。今日違牌。非但不成處義。必待勿爲呼望之敎。然後始輒入來開政。事體尤極如何矣。存謙曰。臣昨出雲觀貶坐令。而吏判時帶提調。亦不進參矣。上曰。卿須申飭。好矣。存謙曰。有情勢然後。雖不得不違牌。而至於三牌不進。除非衆所共知不得已者。則尤有所不敢矣。昨日政官之屢違召牌。其在事體。誠甚未安。至承飭敎。而今日賓對。又爲不進。吏曹判書李命植。從重推考。卽爲牌招。申飭行公。何如。上曰。依爲之。出擧條存謙曰。太常多有擧行事。且虞主當造成而本寺官。有難主管擧行矣。上曰。禮葬都監堂上之意。如何。在簡曰。與本都監監造官兼察擧行。似好矣。存謙曰。奉常判官。專管本寺擧行。已有年前定式。而該判官。方在未差中。日前政事時擬入。而原望尙未下矣。上曰。卽權裕首擬之望乎。本寺判官之以兩司差出。已非常格。而今乃以玉堂擬望。則豈不過乎。且副末則皆兩司。而拈出玉堂一人擬首者。亦似如何矣。好仁曰。欲擇差。故以玉堂擬入矣。上曰。玉堂則太過。原望筒勿施。更爲擬入。好矣。在簡曰。哀冊文。例於謚冊文內入日。同爲擧行。而今番則謚冊印內入內出節次。旣命除之。哀冊文。亦當不爲內入乎。敢此仰達矣。上曰。依爲之。出擧條在簡曰。門路則何以爲之乎。上曰。以弘化門明政門外爲之。可也。存謙曰。日前副校理尹羽烈疏中。以恤民課農。有所條陳。而批旨有稟處之命矣。取見其疏。則以爲。恤民之道。莫先於務本。而糶賑之政。最爲關緊。昔范仲淹。守杭州捐廩助耕。朱子在南康。乞糶課農。且今四方之民窮。何處不是杭州南康。而字牧之官。未見有捐廩乞粟。助耕利民者。則何以望嗣歲之興。而占有年之秋乎。惟宜分遣繡衣於各處。問民間之疾苦。察官長之治績。俾卽登開于朝。審其藏否。黜陟賞罰。則守宰必有警惕之念。黎民可占安樂之業爲辭矣。其所疏陳。備說恤民之政。專係牧民之官。或慮糶賑之無實。以致農作之愆時。末乃以御史之分遺各處爲請。分遣御史。自在聖慮範圍之中。何煩自下仰請。第念監司。糾檢一道。專主黜陟。御史。卽一時驟過之行。監司乃多年按察之任。朝家則只當使監司。先嚴京察。隨事檢飭。則不待繡衣之分遣。必有勸懲之實效。以此意出擧條。申飭諸道。何如。上曰。依爲之。出擧條存謙曰。日昨諫長。疏陳衰服白皮靴事。臣意則恐當依補編所載行之矣。上曰。此等禮節。皆無已例之可據者。大抵國朝喪制。自前不免未備之歎。其復古未久。故該曹擧行。只得依戊申前例而已。其不及商量於皮靴麻鞋之得失者。固無怪矣。但此一節。議者亦不一如。故相李宗城則謂麻鞋卽今卒伍所着。未知合於古制云。而但朱子之訓以爲從俗無妨。載於語類中。此等處槪不可曉。且毋論此等小節。卽以服制言之。斬衰齊衰之間。所關豈不重乎。而補編雖以斬衰載錄。此則禮文之外。事勢自多掣肘。難行之端。且疏家體正二字。甚有關係。終不敢容易掃過。故不得不變而爲朞。於其禮之大者尙如此。則況如小小屨制之類。其初無定式。未暇講究者。勢亦然矣。存謙曰。李判府事則以爲。麻鞋太麤。駭俗。且非古制。用白綿布爲屨似宜云矣。上曰。及其駭俗則一也。今忽爲前所未見之白屨。未保其勝於麻鞋矣。諸臣收議皆已來到否。存謙曰。諸山林收議則已齊到矣。上曰。今番亦皆不獻議乎。存謙曰。曺霖則以爲。麻鞋似當云矣。上曰。此山林則自前每爲獻議矣。上曰。戶判懸牌闕外。何以爲之乎。存謙曰。一向自劃。極爲未安矣。上曰。別無可辨之事。而如是自劃。極可憫然。日前重臣疏語。予則心以爲沓沓矣。戶判事。予則以爲。可尙而無可罪。且本事非但有懷無隱而已。直是例語也。此等例語。執而爲說。豈非迫阨之甚乎。在今之道。都不如靜以鎭之。而第其日日懸牌。莫知節拍。徒損國體。誠可悶矣。六卿重任。異於年少新進。處義有難强迫。一番許遞。俾伸廉隅。何如。存謙曰。禮使之道似然矣。上曰。以此相持。有若爭鬨。所見極不似。不能無世道之憂矣。昌聖曰。曾因特敎。宣傳官廳射講準次與否。考其勤慢。以爲褒貶事。定式矣。適當此時。諸營門習操。姑爲頉稟。故宣傳官廳射會講會竝不得循例擧行。今番殿最。亦不爲擧論矣。上曰。依爲之。出擧條昌聖曰。文兼例自本曹褒貶。而近來三司兼差之後。玉堂兼銜。雖參貶坐。而至於時帶臺職者。雖有兼銜。不可進參。不參之後。例以中考施行矣。見今文兼。有方帶臺職者。何以爲之乎。上曰。以時帶臺職懸註。可也。出擧條昌聖曰。駕前別哨駕後禁軍。輔回久勤一窠。移付。一內禁軍。以爲收用事。前兵判親承下敎。而因禁軍之不願。姑未決定矣。都政已近。今番依前別哨駕後中久勤施行。恐好矣。上曰。兩班出身則邊將久勤。皆不願乎。昌聖曰。然矣。昌聖曰。諸軍門將校輩。常時軍服。例用錦緞矣。今則當用淺淡色。而戊申舊例。旣無可考。諸軍門莫知何以擧行。至於戰笠所懸之徵子。或有波闌粧飾之屬。亦皆改懸乎。上曰。諸將臣各陳所見。可也。柱國曰。臣等所着。旣是淺淡色。軍服。則雖軍校。似不着錦緞與紅色。而旣懸象毛則徵子之波闌。亦不必改之矣。邦一曰。軍服事。與御將所達。別無異同。而筒介環刀。仍舊用之。則徵子亦不必改矣。有大曰。臣意與他將臣所達。別無異同矣。上曰。禁華飾。係是補編法令。今當依此遵行。軍服之緞紗有紋。自在禁條。而至於戰笠徵子。本非華飾。何必改爲。此則似不在禁條。然而或有改爲者。亦不必設法防禁。竝以此意知委。可也。出擧條昌聖曰。今番都政。何以爲之乎。上曰。丙申。因山前亦爲之蓋在前己亥年爲之。故丙申旁照爲之矣。今不必不爲矣。昌聖曰。當議東銓擇日以啓矣。上曰。初仕窠闕。幾何。昌聖曰。宣傳官一守部十二矣。存謙曰。各司貶坐。今方擧行。而此非用刑之坐。故在前雖値齋日。如承勿拘之下敎。則有擧行之例。故敢達矣。上曰。依爲之。出擧條上曰。此等事。禮曹初無知委。外間似不知矣。如馬裝中靑䩞。亦在補編禁條中矣。蓍東曰。然矣。上曰。如軍門將官等。何以爲之乎。柱國等曰。間多不知而仍用者矣。上曰。自卿等營門知委。可也。上曰。如許受敎。竝抄出謄錄則。好矣。如今番前後傳敎。雖不下本曹者。禮曹堂上須推去於喉院。以爲載錄之地。自初終作一節目。可也。若只憑朝紙所出。則不能爲十分之一矣。熙朝進前曰。請大靜縣爲奴罪人金壽賢。更令王俯。設鞫嚴問。依律處斷。上曰。不允。熙朝曰。請爲奴罪人河翼龍。亟令王府。設鞫得情。夬正王法。上曰。不允。熙朝曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。熙朝曰。請恒善支屬。亟命散配。時謙兄弟。竝投絶島。以嚴隄坊。上曰。不允。熙朝曰。請巨濟府絶島安置罪人朴宗集。亟令王府。拿鞫得情。施以當律。上曰。不允。熙朝曰。請逆賊尙魯。亟施孥戮之典。上曰。不允。熙朝曰。請物故罪人國榮。亟施孥籍之典。上曰。不允。熙朝曰。請還發配所罪人宋迪中。亟令王府。拿來嚴鞫。期於得情。上曰。不允。熙朝曰。請直宿醫官李廷楫李喜仁尹敬行等。亟令王府。設鞫得情。快正典刑。上曰。不允。熙朝曰。新除授司諫徐秉德。時在忠淸道大興地。獻納趙錫穆。時在慶尙道尙州地。司憲府掌令李師濂。時在京畿交河地。持平任長源。時在全羅道寶城地。請竝斯速乘馹上來事。下諭。上曰。依啓。竝出擧條上曰。同副承旨入侍。履素曰。惠慶宮湯劑進御榻敎。何以爲之乎。上曰。榻敎日久。只藥院頒布。昨日下敎則書出。可也。上曰。大臣敦諭。承旨代撰一本以入也。上命大臣備堂先退。命書傳敎曰。魂宮各祭祝文。自藝文館撰進事節目。纔巳啓下。三年內各祭所用祭文。文衡係當撰進。而時無文衡。令藝文提學兪彦鎬擧行。入廟後時享俗節祭朔望祭墓所忌辰節日祭祝文。則卿以原任文衡。且經宮銜。卿其撰進。以爲印置之地事。遣史官傳諭于李判府事。上曰。近日院隷事。不成說矣。以昨日事言之。都監堂上皆漠然不知云。若一向任置。則命令不能通矣。卿等須因此時。一番釐正。可矣。仍命退。承史以次退出。